KIRJALLINEN KYSYMYS P-1706/00 esittäjä(t): Christa Randzio-Plath (PSE) komissiolle. Työpaikkojen siirtäminen tukikelpoisille alueille.



Virallinen lehti nro 081 E , 13/03/2001 s. 0075 - 0076



KIRJALLINEN KYSYMYS P-1706/00 esittäjä(t): Christa Randzio-Plath (PSE) komissiolle (18. toukokuuta 2000) Aihe: Työpaikkojen siirtäminen tukikelpoisille alueille Alueellisen talouden tukemisen tavoitteisiin kuuluu ajatus, että valtioiden tulee lievittää rakennemuutoksen ja siitä aiheutuvan työpaikkojen vähenemisen vaikutuksia. On kuitenkin voitu havaita, että yritykset siirtävät sijaintipaikkansa tuetuille alueille eivätkä jatka tai laajenna toimintaansa alkuperäisellä sijaintipaikallaan. Koska tukikelpoiset alueet puolestaan houkuttelevat yrityksiä, alueellisen talouden tukemisen johtoajatus vesittyy. On aihetta pelätä, että tilanne kärjistyy entisestään, jos EU itälaajentumisen yhteydessä tukee samalla tavoin myös liittyviä valtioita. Kuinka komissio aikoo ratkaista tämän ongelman? Missä määrin tukien maksamista koskevaan kieltoon myönnetyissä poikkeuksissa on otettu huomioon kysymys, kuinka työpaikkojen siirtäminen tukien avulla voi olla lainkaan tukikelpoista, kun se aiheuttaa samalla työpaikkojen menetyksiä aikaisemmalla sijaintipaikalla? Michel Barnier'n komission puolesta antama vastaus (19. kesäkuuta 2000) Parlamentin jäsenen esittämä kysymys on komissiolle tuttu, ja sitä on käsitelty useaan otteeseen viime vuosina(1). EY:n perustamissopimuksessa määrätään sijoittautumisoikeudesta, jolla turvataan yhteisössä toimivien yritysten oikeus valita tarpeisiinsa soveltuva maantieteellinen sijaintipaikka. Toimiva laitoksen siirtopäätös on monimutkainen asia. Siihen vaikuttavat monet tekijät, esimerkiksi yritysten laajemmat strategiat, jotka koskevat rakenneuudistusta, erikoistumista tai toimintojen keskittämistä tehokkuuden lisäämiseksi. Yhteisöä kiinnostavat kuitenkin erityisesti sellaiset sijaintipaikkaa vaihtavat yritykset, jotka ovat saaneet julkista tukea joko nykyisessä tai uudessa sijaintipaikassaan. Tarkastellessaan yksittäistapauksia komissio ottaa huomioon kaikki olosuhteet ja sen, että yritys voi myös päättää siirtyä yhteisön ulkopuolelle tai lopettaa toimintansa. Yhtenäismarkkinoiden onnistuminen riippuu suuresti yhteisön kilpailusäännöistä, erityisesti valtiontukea koskevista säännöistä, joilla pyritään estämään vääristymät ja tukemaan tasapuolista kilpailua. Komissio on sisällyttänyt vastikään hyväksyttyihin valtiontukia ja rakennerahastoja koskeviin sääntöihin erityissäännöksiä, jotka koskevat sijaintipaikan vaihtamiseen mahdollisesti liittyviä ongelmia. Komission valtiontukia koskevissa suuntaviivoissa vähennetään investointien intensiteettiä virallisesti ilmoitetuilla tukialueilla. Uusilla tasoilla pyritään siihen, että vähemmän houkuttelevat alueet saisivat uusia liikkuvia investointeja kannustimien avulla. Samalla vähentämisen voidaan olettaa pienentävän sitä riskiä, että alueet ryhtyvät tekemään kilpailevia tarjouksia. Lisäksi sekä suuntaviivoihin että rakennerahastoasetukseen (rakennerahastoja koskevista yleisistä säännöksistä 21 päivänä kesäkuuta 1999 annettu neuvoston asetus (EY) N:o 1260/1999(2)) sisältyy ehto, jonka mukaan tuettu investointi on säilytettävä paikalla vähintään viiden vuoden ajan. Samat jäsenyyteen liittyvät oikeudet ja velvoitteet koskevat uusia jäsenvaltioita liittymisen jälkeen. Komissio kiinnittää erityistä huomiota suuriin hankkeisiin, koska sen on vahvistettava tai muutettava tällaisille hankkeille (investointi enemmän kuin 50 miljoonaa euroa) myönnettävää rakennerahastojen tukea tapauskohtaisesti. Se analysoi muun muassa tällaisten hankkeiden työllistäviä vaikutuksia yhteisön tasolla. (1) Vertaa esimerkiksi komission vastaukset kirjallisiin kysymyksiin E-1396/99, E-1446/99 ja P-1805/99. (2) EYVL L 161, 26.6.1999.